**Predkladacia správa**

Ministerstvo vnútra Slovenskej republiky predkladá návrh zákona, ktorým sa mení a dopĺňa zákon č. 480/2002 Z. z. o azyle a o zmene a doplnení niektorých zákonov v znení neskorších predpisov (ďalej len „návrh zákona“). Návrh zákona bol vypracovaný na základe Plánu legislatívnych úloh vlády Slovenskej republiky na mesiace jún až december 2021.

Cieľom predloženého návrhu zákona je systémovo upraviť prvotnú integráciu azylantov a cudzincov, ktorým bola poskytnutá doplnková ochrana, ako aj iné ustanovenia zákona o azyle vzhľadom na poznatky a potreby aplikačnej praxe a zosúladenie právneho poriadku Slovenskej republiky s právom Európskej únie.

Návrh zákona nanovo upravuje prvotnú integráciu, v rámci čoho dochádza k zúženiu predmetu zákona vo vzťahu k integrácii, zvýšeniu jednorazového príspevku pre azylantov, ktorý bude poskytovaný aj cudzincom, ktorým sa poskytla doplnková ochrana, a zavedeniu integračného príspevku. V rámci prvotnej integrácie bude poskytované sociálne poradenstvo, psychologické poradenstvo, kurz kultúrnej orientácie a integračné stredisko bude môcť poskytnúť ubytovanie okrem azylantov aj cudzincom, ktorým sa poskytla doplnková ochrana.

Návrh mení hierarchiu statusov. V zmysle práva Európskej únie má medzinárodná ochrana, teda azyl a doplnková ochrana prednosť pred národnými statusmi. Preto sa v prípade nesplnenia podmienok na udelenie azylu z dôvodu prenasledovania najskôr posúdi splnenie podmienok na poskytnutie doplnkovej ochrany z dôvodu vážneho bezprávia. Až následne sa môže rozhodovať o udelení azylu alebo poskytnutí doplnkovej ochrany na účel zlúčenia rodiny. Cieľom návrhu zákona je taktiež umožniť skorší prístup žiadateľov na trh práce, zaviesť maximálnu dĺžku povolenia na pobyt mimo pobytového tábora a upraviť niektoré ustanovenia z dôvodu vhodnejšej implementácie práva EÚ.

Návrh zákona nie je predmetom vnútrokomunitárneho pripomienkového konania.

V navrhovanej účinnosti zákona od 1. júna 2022 sa zohľadňuje predpokladaný priebeh legislatívneho procesu a dostatočná dĺžka legisvakancie na prípravu jeho vykonávania.